Зы гъуащхьауэфI диIэжатэмэ…
«Тосно» (Ленинград область) — «Спартак-Налшык» (Налшык) — 0:0. Великий Новгород. «Электрон» стадион. Мэлыжьыхьым и 17. ЦIыху 1500-рэ еплъащ.
Судьяхэр: Иванов (Дон Iус Ростов), Сейфетдинов (Къэзан), Бочков (Сочэ).
«Тосно»: Нигматуллин, Дугалич, Сухарев, Абазэ, Чиркин (Мухаметшин, 56), Богаев, Галиулин (Альшин, 74), Макаров (Палиенкэ, 45), Кашчелан, Кутьин, Заболотный.
«Спартак-Налшык»: Антипов, Соблыр, Кузнецов, Дашаев, Марченкэ, Войнов (Ахриев, 58), Мухьэммэд (Мурачёв, 74), Каркаев (Семёнов, 65), Дроздов, Багъэтыр, Ахъядов (Бойчук, 87).
Дагъуэ къыхуащIащ: Дугалич, Ахъядовым, Ахриевым.
Премьер-лигэм кIуэным зымащIэ дыдэ фIэкIа къызыхуэмынэжа «Тосно»-м и футболистхэм мы зэIущIэр хуабжьу жыджэру къыщIадзащ. АрщхьэкIэ налшыкдэсхэр абы хуэхьэзыру къыщIэкIащ икIи я гъуэм и бгъэдыхьэпIэхэр дагъуэншэу кърагъэбыдэкIащ. Хэгъэрейхэм я ебгъэрыкIуэныгъэхэр куэд хъуми, къарыкI щыIэтэкъым. Уеблэмэ, джэгум и япэ Iыхьэ ны- къуэм икухэм ахэр ужьыхыжыпащ. Ар къагъэсэбэпри, ди щIалэхэр ипэкIэ кIуэтащ икIи 24-нэ дакъикъэм Соблыр Астемыр бжыгъэр къызэIуихыным зымащIэ дыдэщ иIэжар — топыр гъуащхьэм техуащ.
«Тосно»-м псынщIэу жэуап къитыжащ. Макаровыр и къару къызэрихькIэ ди гъуэм къеуащ икIи Антиповым и Iэзагъыр зэрылъагэр къигъэлъэгъуэн хуей хъуащ. Дакъикъэ зыбжанэ дэкIри, ди гъуащхьэтетым «Спартак-Налшыкыр» аргуэру къригъэлащ Забо- лотнэм Iэзэу топыр къиутIыпща иужькIэ.
Загъэпсэхуу къызэрихьэжуи хэгъэрейхэр ипэкIэ кIуэтащ — мы зэIущIэм щытекIуамэ «Тосно»-р премьер-лигэм хыхьауэ жыпIэ хъунут. Ахэр абы пэгъунэгъу дыдэ ищIат Багаевым. АрщхьэкIэ ар зэуа топыр ди гъуэм и пкъом техуащ.
Налшыкдэсхэри икIуэтынутэкъым. Джэгум къыхыхьагъащIэ Ахриев Хьэсэн апхуэдизу лъэщу топыр иутIыпщати, «Тосно»-м и гъуащхьэтет Нигматуллиным ар ерагъкIэ угловойм игъэкIуауэ аращ.
«Спартак-Налшыкым» хъарзынэу зихъумэжырт. АрщхьэкIэ нэрылъагъут гъуащхьауэ Iэзэ зэрыхущыщIэр. Ахъядовым и закъуэ и хьэрхуэрэгъу гъуащхьэхъумэхэм япэлъэщыртэкъым. Дауи, джэгур нэгъуэщIу екIуэкIынут ЛIуп Ислъам, Бажэ Амир е Гугуев Магомед абы дэщIыгъуамэ. Ди жагъуэ зэрыхъущи, ахэр ягъуэта фэбжьхэм иджыри къаутIыпщыркъым.
ЗэIущIэм и кIэухым хэгъэрейхэр нэхъ ерыщыжу ипэкIэ кIуэтащ. Апхуэдэу щыт пэтми налшыкдэсхэм зы очко зыIэрагъэхьэфащ икIи ар хуабжьу къазэрыхуэсэбэпынум шэч хэлъкъым. Абы щыгъуэми япэ дивизионым къыхэнэным-кIэ я хьэрхуэрэгъу псори («Балтика»-ри, «Сибирь»-ри, «Мордовия»-ри, «Сокол»-ри, «Волгарь»-ри, «Зенит-2»-ри, «Луч-Энергия»-ри), зэгурыIуам хуэдэу, вэсэпшыхь къыхагъэщIащ. АдэкIэ Iуэхур зэлъытыжар езыхэращ.
Иджы щыгъуазэ фыхуэтщIынщ япэ дивизионым иужьу щекIуэкIа зэIущIэ- хэм къарикIуа бжыгъэ- хэм. Мис ахэр: «СКА-Хабаровск» (Хабаровск) — «Зенит» (Санкт-Петербург) — 1:0, «Химки» (Химки) — «Балтика» (Калининград) — 1:0, «Сибирь» (Новосибирск) — «Динамо» (Мэзкуу) — 1:3, «Тамбов» (Тамбов) — «Волгарь» (Астрахань) — 3:0, «Факел» (Воронеж) — «Шинник» (Ярославль) — 1:0, «Спартак-2» (Мэзкуу) — «Луч-Энергия» (Владивосток) — 3:0, «Сокол» (Саратов) — «Нефтехимик» (Нижнекамск) -1:2, «Ку-бань» (Краснодар) — «Тю- мень» (Тюмень) — 3:1, «Мордовия» (Саранск) — «Енисей» (Красноярск) — 1:2.
КъыкIэлъыкIуэ джэгугъуэр Урысей Федерацэм футболымкIэ и япэ дивизионым мэлыжьыхьым и 23-м щызэхэтынущ. А махуэм «Спартак-Налшыкым» и стадионым къыщригъэблэгъэнущ «Тамбов» командэр.
Жыласэ Заурбэч.
